CELEX: 22020D0554
Language: hr
Date: 2018-06-12 00:00:00
Title: Odluka br. 1/2018 Zajedničkog veterinarskog odbora osnovanog Sporazumom između Europske zajednice i Švicarske Konfederacije o trgovini poljoprivrednim proizvodima od 12. lipnja 2018. o izmjeni Dodatka 6. Prilogu 11. Sporazumu [2020/554]

22.4.2020   
               
               
                  HR
               
               
                  Službeni list Europske unije
               
               
                  L 127/26
               
            
         ODLUKA br. 1/2018 ZAJEDNIČKOG VETERINARSKOG ODBORA OSNOVANOG SPORAZUMOM IZMEĐU EUROPSKE ZAJEDNICE I ŠVICARSKE KONFEDERACIJE O TRGOVINI POLJOPRIVREDNIM PROIZVODIMA
         od 12. lipnja 2018.
         o izmjeni Dodatka 6. Prilogu 11. Sporazumu [2020/554]
         ZAJEDNIČKI VETERINARSKI ODBOR,
         uzimajući u obzir Sporazum između Europske zajednice i Švicarske Konfederacije o trgovini poljoprivrednim proizvodima (1), a posebno članak 19. stavak 3. njegova Priloga 11.,
         budući da:
         
                     (1)
                  
                  
                     Sporazum između Europske zajednice i Švicarske Konfederacije o trgovini poljoprivrednim proizvodima („Sporazum o poljoprivredi”) stupio je na snagu 1. lipnja 2002.
                  
               
                     (2)
                  
                  
                     Na temelju članka 19. stavka 1. Priloga 11. Sporazumu o poljoprivredi Zajednički veterinarski odbor osnovan Sporazumom o poljoprivredi („Zajednički veterinarski odbor”) odgovoran je za razmatranje svih pitanja povezanih s tim prilogom i njegovom provedbom te za izvršavanje zadaća predviđenih u tom prilogu. Člankom 19. stavkom 3. Priloga 11. Zajednički veterinarski odbor ovlašćuje se za izmjenu dodataka tom prilogu, posebno u pogledu njihove prilagodbe i ažuriranja.
                  
               
                     (3)
                  
                  
                     Odlukom br. 2/2003 Zajedničkog veterinarskog odbora (2) prvi su put izmijenjeni dodaci 1., 2., 3., 4., 5., 6. i 11. Prilogu 11. Sporazumu o poljoprivredi.
                  
               
                     (4)
                  
                  
                     Odlukom br. 1/2015 Zajedničkog veterinarskog odbora (3) zadnje su izmijenjeni dodaci 1., 2., 3., 4., 5., 6., 7., 10. i 11. Prilogu 11. Sporazumu o poljoprivredi.
                  
               
                     (5)
                  
                  
                     Švicarska je tijekom više uzastopnih razdoblja imala mogućnost odstupiti od pretrage na trihinelu u trupovima i mesu domaćih svinja namijenjenih za tov i klanje u klaonicama malog kapaciteta. U Švicarskoj već više od pedeset godina nije utvrđen ni jedan slučaj trihinele. Osim toga, Švicarska ima funkcionalan program za otkrivanje i obvezuje se na to da sve meso domaćih svinja koje se stavlja na tržište u Europskoj uniji uvijek prethodno bude podvrgnuto pretrazi na trihinelu u trupovima i mesu domaćih svinja. Stoga je moguće ukinuti privremeni karakter odstupanja.
                  
               
                     (6)
                  
                  
                     Kako bi se izbjegao prekid postojećih praksi koje dobro funkcioniraju i osigurao pravni kontinuitet koji ne bi uzrokovao nikakve predvidive negativne posljedice primjereno je ovu Odluku primjenjivati retroaktivno s učinkom od 1. siječnja 2017.
                  
               
                     (7)
                  
                  
                     Ova Odluka trebala bi stupiti na snagu na dan donošenja.
                  
               
                     (8)
                  
                  
                     Dodatak 6. Prilogu 11. Sporazumu o poljoprivredi trebalo bi stoga izmijeniti,
                  
               DONIO JE OVU ODLUKU:
         
            Članak 1.
            Dodatak 6. Prilogu 11. Sporazumu o poljoprivredi mijenja se kako slijedi:
            
                        1.
                     
                     
                        Točke od 4. do 6. u poglavlju „Posebni uvjeti” zamjenjuju se sljedećim:
                        
                                    „4.
                                 
                                 
                                    Švicarska tijela obvezuju se na to da trupovi i meso domaćih svinja koji se stavljaju na tržište u Europskoj uniji uvijek prethodno budu podvrgnuti pretrazi na trihinelu.
                                 
                              
                                    5.
                                 
                                 
                                    Metode otkrivanja opisane u poglavljima I. i II. Priloga I. Provedbenoj uredbi Komisije (EU) 2015/1375 (*1) upotrebljavaju se u Švicarskoj u okviru pretraga na trihinelu.
                                 
                              
                                    6.
                                 
                                 
                                    Na temelju odredaba članka 8. (stavka 1.slova (a) i stavka 3.) Ordonnance Saveznog ministarstva unutarnjih poslova od 23. studenoga 2005. o higijeni pri klanju životinja (OHyAb; RS 817.190.1) i članka 10. (stavka 8.) Ordonnance Saveznog ministarstva unutarnjih poslova od 16. prosinca 2016.. o prehrambenim proizvodima životinjskog podrijetla (RS 817.022.108) trupovi i meso domaćih svinja namijenjenih za tov i klanje te mesni pripravci, proizvodi od mesa i prerađeni proizvodi od mesa koji nisu namijenjeni za tržište u Europskoj uniji označavaju se posebnim pečatom zdravstvene ispravnosti u skladu s obrascem iz zadnjeg podstavka Priloga 9. Ordonnance Saveznog ministarstva unutarnjih poslova od 23. studenoga 2005. o higijeni pri klanju životinja.
                                    Navedenim proizvodima ne smije se trgovati s državama članicama Europske unije, u skladu s odredbama članka 10. Ordonnance Saveznog ministarstva unutarnjih poslova od 16. prosinca 2016.
                                 
                              
                           (*1)  Provedbena uredba Komisije (EU) 2015/1375 оd 10. kolovoza 2015. o utvrđivanju posebnih pravila za službene kontrole trihinele u mesu (SL L 212, 11.8.2015., str. 7.).”"
                        
                     
                  
                        2.
                     
                     
                        Točka 7. briše se.
                     
                  
         
            Članak 2.
            Ovu Odluku, sastavljenu u dva primjerka, potpisuju supredsjednici ili druge osobe koje su ovlaštene djelovati u ime stranaka Sporazuma o poljoprivredi.
         
         
            Članak 3.
            Ova Odluka stupa na snagu na dan donošenja.
            Primjenjuje se retroaktivno s učinkom od 1. siječnja 2017.
         
         
            Sastavljeno u Bernu 12. lipnja 2018.
            
               
                  Za Europsku uniju
               
               
                  Voditelj delegacije
               
               Koen VAN DYCK
            
            
               
                  Za Švicarsku Konfederaciju
               
               
                  Voditelj delegacije
               
               Hans WYSS
            
         
         
            (1)  SL L 114, 30.4.2002., str. 132.
         
         
            (2)  Odluka br. 2/2003 Zajedničkog veterinarskog odbora osnovanog Sporazumom između Europske zajednice i Švicarske Konfederacije o trgovini poljoprivrednim proizvodima od 25. studenoga 2003. u pogledu izmjene dodataka 1., 2., 3., 4., 5., 6. i 11. Prilogu 11. Sporazumu (SL L 23, 28.1.2004., str. 27.).
         
            (3)  Odluka br. 1/2015 Zajedničkog veterinarskog odbora osnovanog Sporazumom između Europske zajednice i Švicarske Konfederacije o trgovini poljoprivrednim proizvodima od 17. prosinca 2015. u pogledu izmjene dodataka 1., 2., 3., 4., 5., 6., 7., 10. i 11. Prilogu 11. Sporazumu (SL L 337, 23.12.2015., str. 128.).